Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 115/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Derecske alma”

EU-nro: PGI-HU-02586 – 4. syyskuuta 2019

SAN () SMM (X)

1. Suojatun maantieteellisen merkinnän nimi (nimet)

”Derecske alma”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Suojattua maantieteellistä merkintää ”Derecske alma” voidaan käyttää Malus domestica -lajin lajikkeista Braeburn, Gala, Golden Delicious Reinders, Granny Smith, Jonagold, Idared, Pinova ja Topaz sekä kaikista muista asianomaisella maantieteellisellä alueella kasvatetuista omenalajikkeista, jotka täyttävät seuraavat laatuominaisuudet:

— Kalsiumpitoisuus: vähintään 75 mg/kg

— Magnesiumpitoisuus: vähintään 75 mg/kg

— Hedelmälihan kiinteys: 6,5–7,5 kg/cm2

— Happopitoisuus (omenahappona ilmaistuna): 2–4,1 g/kg

— Sokeripitoisuus: vähintään 10° Brix-asteikolla (Gala, Golden Delicious Reinders, Jonagold, Pinova, Granny Smith ja Braeburn); vähintään 8° Brix-asteikolla (Idared ja Topaz).

— Sokeri-happosuhde: vähintään 28 (Gala, Golden Delicious Reinders, Jonagold ja Pinova); enintään 24 (Braeburn, Granny Smith, Idared ja Topaz).

— Koko: halkaisija 65–85 mm (lajikkeesta riippuen)

— Derecske alma -omenan hedelmälihan kalsiumpitoisuus on korkea, joten omena on hyvin kiinteä. Tämä tarkoittaa, että omenat ovat hyvin rapeita ja niitä voidaan varastoida pitkiä aikoja.

— Koska Derecske alma -omenoiden sokeripitoisuus on korkea ja happopitoisuus on alhainen, ne ovat hieman makeita.

Lajikkeesta riippuen Derecske alma -omenan kuori on selkeän voimakkaan keltainen (Golden Delicious Reinders, Gala, Pinova ja Topaz), voimakkaan punainen (Braeburn, Idared ja Jonagold) tai voimakkaan vihreä (Granny Smith).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Derecske alma -omenaa viljellään ja sato korjataan yksinomaan 4 kohdassa määritellyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Derecske alma -omenaa viljellään Derecsken kaupungin ja Sárándin, Hajdúbagosin, Konyárin ja Tépen kylien hallinnollisten rajojen sisällä Hajdú-Biharin läänissä.

5. Yhteys maantieteelliseen alueeseen

Derecske alma -omenoiden ja maantieteellisen alueen välinen yhteys perustuu laatuun.

Derecsken alueen maaperä- ja ilmasto-olosuhteet yhdistyvät ihmisen osaamiseen, joten Derecske alma -omenasta tulee hyvin laadukas.

Derecske alma -omenan hedelmälihassa on runsaasti kalsiumia (vähintään 75 mg/kg) ja magnesiumia (vähintään 75 mg/kg), joten omena on hyvin kiinteä (6,5–7,5 kg/cm2). Omena on hieman makea alhaisen happopitoisuuden (2–4,1 g/kg omenahappona ilmaistuna) ja korkean sokeripitoisuuden (vähintään 8 tai 10° Brix-asteikolla, lajikkeesta riippuen) vuoksi. Kuoren väri riippuu lajikkeesta ja on selkeän kirkas. Nämä ominaisuudet johtuvat maantieteellisen alueen erityisistä luonnollisista tekijöistä ja ihmisten osaamisesta.

Derecske alma -omenan tuotantoalue sijaitsee Ala-Unkarin tasangon itäosassa. Omenaa viljellään alluviaalisella tasangolla, jota peittää lössiliete. Maalajina on lössipitoinen mustamulta. Syvemmällä on karbonaattikerros, mikä tarkoittaa, että maaperä on hieman emäksistä. Karbonaattikerroksen ansiosta maaperässä on runsaasti kalsiumia, magnesiumia ja fosforia. Hedelmäpuiden juurille sopii maantieteellisen alueen kohtalaisen humuspitoinen, ei liian kiinteä, hieman hiekkapitoinen lössimaa, joka lämpiää helposti ja jolla on hyvä vesitalous, ja syvä, rakenteeltaan murea pintakerros. Maaperän happitalous on ihanteellinen omenapuille.

Maantieteellisellä alueella vallitsee kuiva mannerilmasto, jossa lämpötilat ovat kohtalaisia. Auringonpaistetta saadaan vuosittain paljon, 1 960 – 2 000 tuntia.

Vuotuinen keskilämpötila on 10–11 °C. Kasvukauden keskilämpötila on 17 °C. Mannerilmastosta johtuen hedelmien tuotantoalueelle on ominaista huomattava päivittäinen lämpötilavaihtelu erityisesti kesäkaudella. Viime vuosina päivittäinen lämpötilavaihtelu kesäkuukausina on ollut 7–17 °C.

Viljelijöiden taidot vaikuttavat ratkaisevasti Derecske alma -omenoiden laatuun. Ensimmäisen hoitoleikkauksen jälkeen juuret typistetään maalis-huhtikuussa. Kaksi viikkoa ennen korjuuta puut kesäleikataan.

Kastelumenetelmänä on tihkukastelu. Puun juurille annetaan säännöllisesti pieniä määriä hieman emäksistä vettä, jonka liuennut suolapitoisuus on alhainen. Koska vesi on vain osittain kylläistä, magnesiumia ja kalsiumia liukenee helposti maaperästä, jossa niitä on paljon, minkä ansiosta omenapuu voi helposti imeä ja käyttää näitä ravinteita. Tämän vuoksi ”Derecske alma” sisältää runsaasti magnesiumia ja kalsiumia.

Korkean kalsiumpitoisuutensa ansiosta Derecske alma -omenan hedelmäliha on kiinteää ja rapeaa, joten omenaa voidaan varastoida pitkiä aikoja, eikä varastointi juurikaan vaikuta sen luonnollisiin ominaisuuksiin.

Maaperän korkea magnesiumpitoisuus edistää myös fosforin imeytymistä, mikä antaa puulle riittävästi energiaa.

Koska puu saa paljon magnesiumia ja fosforia, sen juuristo kehittyy hyvin, minkä ansiosta omenoihin kertyy paljon kalsiumia. Puiden kasvu on hyvin sopusointuista kehittyneen juuriston, maaperän rakenteen ja juurten typistämisen ansiosta. Lehti-hedelmäsuhde optimoidaan leikkaamisen avulla, minkä ansiosta tuotos on tasapainossa. Näiden tekijöiden ansiosta hedelmälaatu on keskimääräistä parempi.

Koska maaperässä on runsaasti magnesiumia, puukin saa runsaasti magnesiumia, ja yhdistettynä auringonpaisteen suureen tuntimäärään tämä edistää aktiivista fotosynteesiä. Tämä puolestaan edistää sokerintuotantoa ja lisää omenoiden sokeripitoisuutta.

Lisäksi se, että kasvukaudella yölämpötilat laskevat merkittävästi, vaikuttaa Derecske alma -omenan makeahkoon makuun ja korkeahkoon sokeripitoisuuteen. Kasvukaudella (yleensä 1.–20. elokuuta) päivä- ja yölämpötilojen välinen ero on tyypillisesti 12–16 °C. Kun yöt viilenevät, puu ei käytä päivän aikana muodostuneita yhteyttämistuotteita, mikä puolestaan edistää hedelmien kehittymistä. Lämpötilojen lasku yöllä viilentää maaperää, minkä vuoksi juuriston toiminta on vakaata. Juuriston vakaa toiminta parantaa ravintoaineiden saatavuutta ja parantaa siten omenan ravintosisältöä.

Edellä esitetyn lisäksi sadonkorjuuta edeltävä kesäleikkaus edistää Derecske alma -lajikkeelle ominaista hieman makeaa makua ja erittäin voimakasta kuoren väriä. Kesäleikkauksen tarkoituksena on kirkastaa omenoiden väriä ja siten saada aikaan voimakas väri ja korkeampi sokeripitoisuus. Eri lajikkeiden kuoren voimakasta väriä edistää myös hallaharsojen käyttö, joka luo suotuisan suljetun mikroilmaston ja vaikuttaa suoraan hedelmien väriin.

”Derecske alma” on voittanut arvostettuja palkintoja viljelykulttuuristaan (Hortico Debrecen Product Grand Prix vuonna 2006 ja Greennovation Grand Prix vuonna 2014) ja erityislaadustaan (”Kitüntetett Minőségi Termék” (Laadukas tuote -palkinto) vuonna 2011 ja ”Kiváló Magyar Élemiszer” (Laatuelintarvikkeita Unkarista) vuonna 2011).

Eritelmän julkaisutiedot

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.